Florin Piersic se află în aceste momente internat la Spitalul Foișor din Capitală. În ultimele săptămâni, actorul în vârstă de 88 de ani a suferit mai multe intervenții chirurgicale, iar starea sa pare să se îmbunătățească. Iată ce a declarat medicul Adrian Marinescu despre starea de sănătate a lui Florin Piersic!
Adrian Marinescu, primul medic care s-a ocupat de Florin Piersic de când a ajuns în București, a rămas în contact cu actorul și a furnizat cele mai recente informații despre starea sa de sănătate. El urmează să-l viziteze pe maestrul în vârstă de 88 de ani chiar mâine la Spitalul Foișor.
„Suntem încrezători într-o evoluție bună. Este stabil, însă este în continuare un pacient fragil, care are afecțiuni cronice, inclusiv cele cardiace. Chiar am discutat la telefon zilele trecute.
Maestrul avea un tonus bun. A rămas că mâine, când i-am promis că o să-i fac o vizită, va avea un mesaj pe care să-l transmită și sigur că îl voi spune și eu mai departe.
Eu sunt în continuare încrezător că lucrurile vor merge într-o direcție bună, dar este adevărat că este nevoie de prudență.
Este un caz complex. Sper ca timpul să fie în favoarea noastră și să putem trece de la o etapă la alta.
Să treacă cu bine de momentul operator, să fie în regulă cu procesul infecțios, să mergem mai departe cu partea cardiacă și să ajungă, în final, și la proteza definitivă de genunchi.
Legat de momentul operator, putem spune că pericolul mare a trecut. Însă, într-o situație de acest fel, este bine să gândești prudent și să ai o monitorizare permanentă pentru tot ce urmează.
Fiecare oră este importantă, pentru că orice complicație poate să apară”, a declarat medicul Adrian Marinescu, director medical Institutul Matei Balș, pentru jurnaliștii de la antena3.ro.